Хөөмей-сыгыт талазы-биле бирги мөөрейлер 1987 чылдан тура эгелээн. А 1993 чылда I-ги Делегей чергелиг уран-чүүл эртемнерниң талазы биле «Хөөмей - Төп Азияның чоннарының онзагай уран чүүлү» деп аттыг симпозиумну эттиргеннер. Ол Симпозиумнуң ажылының түңнелинде хөөмей талазы биле эртем-шинчилел ажылының негеттинип келгенин демдеглеп, тускай албан черин тургузарын шиитпирлээн. Тыва Республиканың Чазааның доктаалы-биле регионнар аразының чоннуң хөгжүмүнүң үн шинчилелдерин чорударынга болгаш чиңгине аас чогаалын, материалдыг эвес культураны кадагалап арттырарынга деткимче болгу дег, амыдыралдың чаңчылчаан овур-хевириниң улусчу бот-тускай чоруун өөренип көргеш, тыва чоннуң ыры уран чүүлүн кадагалап арттырар талазы-биле хоойлужудулгаларны экижидери-биле «Хөөмей» деп чурттар аразының эртем төвүн тургузарын сүмелээн. 1993 чылдан амгы үеге дээр директору Кыргыс Зоя Кыргысовна, Россия Федерациязының уран чүүлдүң алдарлыг ажылдакчызы, уран-чүүл эртемнериниң доктору.